Vojvodine: il guvier regjonâl al lavore par incressi la autonomie
I partîts che a guviernin la Vojvodine daspò des elezions regjonâls dal Mai stât a son daûr a meti jù un Statût gnûf che al dedi plui autonomie a chest teritori che al fâs part dal stât serp. L’obietîf al è chel di recuperâ almancul une part dal nivel di autoguvier che la regjon e veve pierdût, intune cul Cossovo, intal 1990 sot dal guvier di Slobodan Milosevic. Tal 2002 il Parlament serp al veve tornât ae Vojvodine un friç di autonomie, ma cetante di mancul di chê che la regjon e gjoldeve ai timps di Tito. A sburtâ pe riforme a son il Partît Democratic dal prin ministri serp Boris Tadic, i autonomiscj de Leghe dai Socialdemocratics de Vojvodine, la Coalizion Ongjarese, il Partît Socialist de Serbie e i liberâi dal G17. Il president dal guvier regjonâl, Bojan Pajtic, i à tignût a sigurâ che il Statût che si è daûr a scrivi nol rapresente une menace pe integritât teritoriâl serbe. No le pense cussì il Partît Radicâl Serp che al è contrari ae riforme e che al dîs che cun chest Statût la Vojvodine si invie pe stesse strade che e à puartât, intal 2006, ae indipendence dal Montenegro. Inte regjon e vîf une gruesse comunitât ongjarese che e rapresente il 14,5% de popolazion totâl, dongje di minorancis slovachis, cravuatis, rom e rutenis.
Font: Món Divers, 31/08/08
fur_Latn fur_Latn cat_Latn